Zagrebački gradonačelnik jučer je imao upečatljiv performans. Nije mu se dopala reakcija dijela građana i nekih medija, među kojima je svakako Telegram, na čupanje stare magnolije na Trgu žrtava. Pa je fino pozvao novinare i, dok su iz nekog razloga neki ljudi stajali iza njega i pažljivo ga promatrali, pridružio se radnicima Zrinjevca koji su sadili 40 hrastova lužnjaka na livadi između Branimirove i željezničke pruge.

“Evo, ovi kaj pričaju, oni nikad drveta nisu posadili”, komentirao je i dodao kako “nikad nisu posadili drvo, ali su ljubitelji drva”. Dok je nadahnuto kopao, otkrio je kako je posadio više drveća nego što ima kose na glavi. HRT ima i video, koji izgleda otprilike ovako:

1. Gradonačelnik je skinuo cipele koje zaslužuju malo pažnje

2. Preobuo se u gojzerice i krenuo kopati

3. Žustro je nabijao po zemlji

4. Pa onda energično zalijevao

Uskoro je odjurio i rekao nekom gospodinu, mislimo da mu se obratio s “Jura”, da mu plati kavu. HRT je cijelo vrijeme snimao, a onda i emitirao prilog naslovljen s Bandićev protuudar nakon pobune zbog magnolije.